Jurickson Profar

**Jurickson Barthelomeus Profar** (☆ 20 di febrüari, 1993 na Willemstad) ta un pelotero profeshonal di Kòrsou ku desde september 2023 ta hunga pa San Diego Padres den posishon di shòrtstòp. Den Major League Baseball (MLB) el a hunga pa e ekiponan Texas Rangers, Oakland Athletics, San Diego Padres i Colorado Rockies.

## Hubentut
Profar a partisipá den beisbòl den Little League World Series na aña 2004 i 2005. Komo parti di e selekshon di e ekipo di Pabou Little League di Willemstad, Kòrsou, el a yuda gana e ekipo di Conejo Valley East Little League di Thousand Oaks, California pa nan titulá kampion 2004. Ku e selekshon di 2005 el a bolbe logra yega final, pero e biaha akí nan a pèrdè kontra di e ekipo di West Oahu Little League di Ewa Beach, Hawaii.

## Karera profeshonal
Riba 2 di yüli, 2009, Profar a firma ku e ekipo di Texas Ranger. Otro ekiponan kier a firma Profar komo picher, pero e ekipo di Texas Rangers tabata e úniko ku kier a firmé komo shòrtstòp, su posishon preferí. El a pasa su promé temporada profeshonal huntu ku e ekipo di Spokane Indians. El a bati .250 ku 4 home run den 63 wega.

Promé ku e temporada di 2011, Baseball America a skohé Profar komo e di dos mihó prospekto di e ekipo di Texas Rangers i e di 74 enté. El a hunga e temporada di 2011 ku e ekipo di Hickory Crawdads. El a wòrdu skohé komo representante di e ekipo di Texas Rangers den e All-Star Future Game di aña 2011. El a finalisá e temporada batiendo .286/.390/.493 ku 12 home run i a wòrdu nombrá komo e South Atlantic League MVP. Tambe el a keda nombrá e mihó shortstop di e tim di Baseball America's Minor League All Star. El a keda nombrá pa aparesé den e All-Star Future Game di aña 2012.

Riba 31 di ougùstùs 2012, Texas Rangers a subi Profar riba nan roster di Grandes Liga i komo posibel hungadó den "postseason". E ta e promé pelotero nasé na 1993 ku ta hunga den liga grandi i aktualmente ta esun di mas yòn tambe. Den su debut den liga grandi, Profar a kuminsa na segunda base na lugá di Ian Kinsler, ku tabata for di wega pa leshon i den su promé turno na bate Profar a bati un home run di 388 pia na man di Zach McAllister. Den su segundo turno el a bati un doblete i bai di 2-4 pa e partido ei.

Profar a kuminsa e temporada di 2013 den e Triple-A Round Rock. Den mei 2013, Rangers a yama Profar na momentu ku mester a pone Kinsler riba e lista di hungadó leshoná. Den e wega di 26 di mei na Seattle, Profar a dal su di dos home run na man di Hisashi Iwakuma, picher di Seattle Mariners.

Na final di e temporada di 2013, Rangers a hasi un interkambio di Kinsler, kual a buta ku Profar a sigurá e puesto di segunda base.

Profar a kuminsa e temporada di 2014 ribe e lista di hungadónan leshoná di 60 dia i no tabata spera pa e regresa te medio juni. Riba 22 di mei, e organisashon di Rangers a anunsia ku Profar a bolbe leshoná su brasa, kual a pone ku e lo mester a perde henter e temporada di aña 2014. Riba 23 di februari 2015, Profar a operá su brasa, kual a pone ku e lo pèrdè henter e temporada di aña 2015. 

Dia 21 di desèmber 2018, den un deal di tres ekipo Texas Rangers a negosha pa Profar pasa pa Oakland Athletics. Un aña despues Oakland Atletics ta pasa Profar pa San Diego Padres den kambio pa Austin Allen i un di dos pelotero òf pa plaka.  Pa temporada di 2023 el a firma ku e ekipo Colorado Rockies di Denver, Colorado. Na 1 di sèptèmber 2023, Profar a firma un kontrakt di Liga Menor pa bolbe na e organisashon di San Diego Padres. Desde 8 di sèptèmber el a wòrdu agregá e na e roster di Grandes Liga i a bira un agente liber despues di e temporada. Mirando su prestashon moderá na 2023, San Diego Padres a disidí di ofresé Profar un kontrato di 'prove yourself' na februari 2024 pa un aña. Na 2024 el a wòrdu skohé pa hunga den e All Star Game (ASG) di MLB i a hasi su debut 17 di yüli den un wega perdí 5-3. Profar ta e di ocho hungadó di Reino Hulandes pa partisipa den un All Star Game, tras di Bert Blyleven, Andruw Jones, Jair Jurrjens, Kenley Jansen, Jonathan Schoop, Xander Bogaerts i Ozzie Albies.

Dia 23 di yanüari 2025, Profar a firma un kontrato di tres aña pa $42 mion ku Atlanta Braves. Dia 31 di mart, Profar a wòrdu suspendé pa 80 wega despues di a tèst positivo pa un remedi ku ta mehorá rendimentu, loke tambe a hasié ineligibel pa partisipá den e *postseason*.

## Tim nashonal hulandes
Despues ku e ekipo nashonal hulandes a avansá pa semi final di e World Baseball Classic 2013, manager Hensley Meulens a pidi publikamente pa Profar por forma parti di e ekipo hulandes, ya ku Profar a nasé na Kòrsou. E ekipo di Texas Rangers a duna Profar permit pa por partisipa komo miembro di e ekipo hulandes korto tempu despues di esaki.

## Bida personal
Na 2012, e ekipo di Texas Rangers a firma Juremi Profar, ruman chikí di Jurickson.